Liberal Party
Liberal Party, britisk politisk parti. De liberale vandt frem som betegnelse for whigger, dvs. de radikale og konservative frihandelstilhængere i Underhuset i 1850'erne, og i 1877 etablerede partiet en landsorganisation. Liberal Party stod fra første færd for både økonomisk og politisk liberalisme. Efterhånden vandt socialliberale synspunkter frem i partiet, der dominerede britisk politik frem til 1. Verdenskrig.
Den liberale regering 1905-14 anses med rette for en af Storbritanniens store reformregeringer. Her gennemførtes bl.a. en velfærdslovgivning, forfatningsmæssige reformer, fx i 1911 ophævelse af Overhusets vetoret, og irsk hjemmestyre, Home Rule. Sidstnævnte blev dog stillet i bero pga. 1. Verdenskrig, der skulle blive fatal for de liberale. Partiet blev splittet mellem tilhængere af H.H. Asquith, der havde været premierminister 1908-16, og David Lloyd George, der overtog regeringsledelsen 1916-22. De to fløje blev genforenet i 1923, men det lykkedes ikke partiet at generobre en central rolle i britisk politik.
Efter 1945 var partiet helt marginaliseret. Det oplevede dog en kortvarig renæssance fra 1960'erne, men det voksende stemmetal ved valgene fik imidlertid pga. det britiske valgsystem begrænset parlamentarisk udtryk. Ved parlamentsvalgene i 1983 og 1987 indgik partiet i valgalliance med det nydannede Social Democratic Party men uden større vælgermæssig eller mandatmæssig succes. I 1987 fusionerede partiet med Social Democratic Party i det der blev til partiet Liberal Democrats.